9 Polokesego. Mo boporofeting jo bo mo go Isaia 11:6-9, re fitlhela tsela e e kgatlhang e go tlhalosiwang kutlwano le kagiso ka yone—magareng ga diphologolo tsa naga mo letlhakoreng le lengwe di na le kagiso le batho le diphologolo tsa bone tsa mo gae. A tlhaloso eno e diragadiwa ka tsela ya semoya gompieno? Ee! Temana ya 9, e re bolelela lebaka la go bo dibopiwa tseno di se kitla di utlwisa botlhoko le fa e le go senya, fa e re: “Ka gonne lefatshe le tla tlala kitso ya ga Jehofa jaaka metsi a khurumeditse lewatle.” A “kitso ya ga Jehofa” e fetola boitshwaro jwa diphologolo? Nnyaa, batho ke bone ba ba fetolwang ke go itse Modimo Mogodimodimo le go ithuta go etsa ditsela tsa gagwe tsa kagiso. Ke gone ka moo le mo paradaiseng ya rona ya semoya gompieno re bonang boporofeti jono bo diragadiwa ka tsela e e itumedisang. E re ka balatedi ba ga Keresete ba busiwa ke Bogosi, ba ithuta go tlogela bogale, mekgwa ya bophologolo e bile ba ithuta go tshela ka kagiso le kutlwano le bakaulengwe le bokgaitsadi ba bone ba semoya.